b"\n_START_ARTICLE_\nTirotejos de Hu\xe1\xba\xbf Ph\xe1\xba\xadt \xc4\x90\xe1\xba\xa3n\n_START_SECTION_\nAntecedents\n_START_PARAGRAPH_\nEn un pa\xc3\xads, el Vietnam, on les enquestes sobre la composici\xc3\xb3 religiosa de la poblaci\xc3\xb3 estimaven que la majoria budista en conformava entre el 70 i el 90 per cent, les pol\xc3\xadtiques del president Ng\xc3\xb4 \xc4\x90\xc3\xacnh Di\xe1\xbb\x87m van generar protestes a causa seu biaix religi\xc3\xb3s. Membre de la minoria cat\xc3\xb2lica vietnamita, \xc3\xa9s \xc3\xa0mpliament acceptat pels historiadors que Di\xe1\xbb\x87m va exercir pol\xc3\xadtiques procat\xc3\xb2liques que van irritar molts budistes. Espec\xc3\xadficament, el govern no era imparcial pel que fa als ascensos militars i al servei p\xc3\xbablic, que afavorien els cat\xc3\xb2lics, aix\xc3\xad com pel que fa a l'assignaci\xc3\xb3 de terres, favors de negocis i avantatges fiscals. Fins i tot, una vegada Di\xe1\xbb\x87m va dir a un oficial d'alt rang, oblidant que era budista: \xc2\xabposa els teus oficials cat\xc3\xb2lics a llocs sensibles. Poden ser de confian\xc3\xa7a\xc2\xbb. Molts oficials de les Forces Armades de la Rep\xc3\xbablica de Vietnam es van convertir al catolicisme sota la creen\xc3\xa7a que el seu futur militar en depenia._NEWLINE_A m\xc3\xa9s a m\xc3\xa9s, la distribuci\xc3\xb3 d'armes de foc a les mil\xc3\xadcies de defensa camperoles que tenien per objectiu repel\xc2\xb7lir les guerrilles del Vi\xe1\xbb\x87t C\xe1\xbb\x99ng es va limitar als cat\xc3\xb2lics; a part, els budistes a l'ex\xc3\xa8rcit no podien obtenir ascensos mentre es neguessin a convertir-se al catolicisme. Alguns sacerdots cat\xc3\xb2lics van dirigir els seus propis ex\xc3\xa8rcits privats i, en algunes zones, van tenir lloc conversions for\xc3\xa7oses, saquejos, bombardejos i demolicions de pagodes. Alguns pobles budistes es van convertir en massa al catolicisme per poder rebre ajut i evitar ser obligats a reubicar-se pel r\xc3\xa8gim de Di\xe1\xbb\x87m. L'Esgl\xc3\xa9sia Cat\xc3\xb2lica va ser el m\xc3\xa9s gran terratinent del pa\xc3\xads, i la \xc2\xabprivacitat\xc2\xbb imposada sobre el budisme pels francesos \xe2\x80\x93que obligava als practicants a obtenir un perm\xc3\xads oficial per realitzar activitats p\xc3\xbabliques budistes\xe2\x80\x93 no va ser derogada per Di\xe1\xbb\x87m. Les terres posse\xc3\xafdes per l'Esgl\xc3\xa9sia Cat\xc3\xb2lica van romandre exemptes de la reforma agr\xc3\xa0ria, mentre que el budisme va ser designat com una \xc2\xabassociaci\xc3\xb3\xc2\xbb per aix\xc3\xad impedir-li l'adquisici\xc3\xb3 de terres on poguessin construir pagodes._NEWLINE_Els cat\xc3\xb2lics tamb\xc3\xa9 van estar exempts de facto de les corvees, \xc3\xa9s a dir, el treball obligatori imposat pel govern a tots els ciutadans; l'ajut que el govern rebia dels Estats Units va ser distribu\xc3\xaft de forma desproporcionada a favor dels poblats cat\xc3\xb2lics. Sota el r\xc3\xa8gim de Di\xe1\xbb\x87m, l'Esgl\xc3\xa9sia Cat\xc3\xb2lica va gaudir d'exempcions especials per a l'adquisici\xc3\xb3 de propietats i, el 1959, Di\xe1\xbb\x87m va dedicar el pa\xc3\xads a la Verge Maria. La bandera de la Ciutat del Vatic\xc3\xa0 fou hissada regularment en esdeveniments p\xc3\xbablics importants del Vietnam del Sud._NEWLINE_Una llei rarament aplicada de 1958, coneguda com el Decret n\xc3\xbam. 10, va ser invocada el 7 de maig de 1963 amb l'objectiu de prohibir el desplegament de banderes religioses. Aquesta norma pretenia evitar la hissada de banderes budistes al Vesak el dia que se celebra el naixement de Siddharta Gautama. L'oficial cat\xc3\xb2lic que va invocar aquesta llei va ser el comandant de la guarnici\xc3\xb3 de Hu\xe1\xba\xbf, el major \xc4\x90\xe1\xba\xb7ng S\xe1\xbb\xb9, qui estava encarregat de mantenir la seguretat p\xc3\xbablica. L'aplicaci\xc3\xb3 de la llei va donar peu a la indignaci\xc3\xb3 entre els budistes durant la vig\xc3\xadlia de la festivitat religiosa m\xc3\xa9s important de l'any, la qual result\xc3\xa0 agreujada perqu\xc3\xa8 una setmana abans s'havia perm\xc3\xa8s que els cat\xc3\xb2lics despleguessin banderes del Vatic\xc3\xa0 per celebrar el 25\xc3\xa8 aniversari del nomenament del germ\xc3\xa0 de Di\xe1\xbb\x87m, Th\xe1\xbb\xa5c, com a arquebisbe. Les celebracions havien estat finan\xc3\xa7ades pel r\xc3\xa8gim de Di\xe1\xbb\x87m mitjan\xc3\xa7ant un comit\xc3\xa8 nacional que va demanar a la poblaci\xc3\xb3 diners per al jubileu de Th\xe1\xbb\xa5c. Els budistes es van queixar d'haver estat for\xc3\xa7ats a cedir un mes de salari per a la celebraci\xc3\xb3. Per fer complir aquesta llei, les autoritats van destruir milers de banderes budistes que s'havien desplegat a les llars i pagodes en preparaci\xc3\xb3 per al Vesak. L'ordre d'execuci\xc3\xb3 de la llei va ser atribu\xc3\xafda a l'arquebisbe Th\xe1\xbb\xa5c. Malgrat les protestes del representant de Saigon a les prov\xc3\xadncies centrals, la llei va ser promulgada despr\xc3\xa9s de consultar-ho a Saigon. Les petites poblacions de la regi\xc3\xb3 central s'havien convertit en massa al catolicisme, i els sacerdots tenien acc\xc3\xa9s especial a les instal\xc2\xb7lacions i fons governamentals.\n_START_SECTION_\nProtestes i tirotejos\n_START_PARAGRAPH_\nA Ph\xe1\xba\xadt \xc4\x90\xe1\xba\xa3n, milers de persones van desafiar la prohibici\xc3\xb3 d'hissar banderes budistes: m\xc3\xa9s de cinc-centes van marxar al llarg del riu dels Perfums, mostrant cartells i pancartes, i es van congregar a la pagoda T\xe1\xbb\xab \xc4\x90\xc3\xa0m, abans que una manifestaci\xc3\xb3 d'unes altres tres mil que demanaven la igualtat religiosa tingu\xc3\xa9s lloc en el centre de la ciutat mentre els oficials de seguretat del govern envoltaven la zona amb vehicles blindats i gu\xc3\xa0rdies civils. Els cartells dels protestants estaven escrits tant en vietnamita com en angl\xc3\xa8s per transmetre el missatge als observadors occidentals. Malgrat la prohibici\xc3\xb3 de banderes religioses, les banderes del Vatic\xc3\xa0 hissades per a la celebraci\xc3\xb3 cat\xc3\xb2lica mai no van ser retirades._NEWLINE_El monjo budista l\xc3\xadder del moviment, Th\xc3\xadch Qu\xe1\xba\xa3ng \xc4\x90\xe1\xbb\xa9c, es va dirigir a la multitud i la va exhortar a aixecar-se contra la discriminaci\xc3\xb3 cat\xc3\xb2lica del budisme. Va fer una crida als seguidors d'aquesta religi\xc3\xb3 a congregar-se durant la tarda als afores de l'emissora de r\xc3\xa0dio governamental per a un m\xc3\xadting. La tensi\xc3\xb3 va cr\xc3\xa9ixer al llarg del dia quan els manifestants van cantar i van desplegar consignes antigovernamentals mentre la multitud congregada augmentava. Esperaven escoltar un altre discurs de Th\xc3\xadch Qu\xe1\xba\xa3ng \xc4\x90\xe1\xbb\xa9c, per\xc3\xb2 la transmissi\xc3\xb3 radiof\xc3\xb2nica prevista va ser censurada pel govern. Les Forces Armades del pa\xc3\xads van ser convocades per dispersar a la multitud descontenta; despr\xc3\xa9s de dues explosions la multitud va pensar que les tropes havien recorregut a l'\xc3\xbas de bombes. El major Sy va disparar enlaire i els seus homes van respondre llan\xc3\xa7ant granades a la multitud al mateix temps que utilitzaven m\xc3\xa0negues antiincendis per tal de dispersar als manifestants. Les tropes van disparar directament contra la multitud, acci\xc3\xb3 que va concloure amb el resultat amb nou morts i quatre ferits de gravetat. Dos dels morts, nens, van ser aixafats pels vehicles blindats. Alguns van resultar mutilats i decapitats.\n_START_SECTION_\nReacci\xc3\xb3 governamental\n_START_PARAGRAPH_\nDi\xe1\xbb\x87m i el seu govern van al\xc2\xb7legar que el Vi\xe1\xbb\x87t C\xe1\xbb\x99ng havia ocasionat l'incident en fer esclatar l'explosi\xc3\xb3 inicial, la qual va provocar una estampida. En un principi, Di\xe1\xbb\x87m es va negar a prendre mesures disciplin\xc3\xa0ries contres les autoritats locals, argumentanat que aquestes havien actuat correctament. El govern defensava que nom\xc3\xa9s s'havien utilitzat granades de percussi\xc3\xb3 i no pas granades de fragmentaci\xc3\xb3 letals. La for\xc3\xa7a de l'explosi\xc3\xb3 va crear dubtes sobre si el Vi\xe1\xbb\x87t C\xe1\xbb\x99ng hauria tingut acc\xc3\xa9s a explosius suficientment poderosos. Una altra teoria popular de l'\xc3\xa8poca era que un agent de la CIA havia dut a terme les explosions amb l'objectiu de fomentar la tensi\xc3\xb3 sect\xc3\xa0ria i desestabilitzar el r\xc3\xa8gim de Di\xe1\xbb\x87m. Els testimonis presencials mai van estar d'acord amb la versi\xc3\xb3 oficial dels esdeveniments: citaven v\xc3\xaddeos d'aficionats que mostraven a les tropes governamentals disparant contra la multitud. Un metge local va concloure que no existia evid\xc3\xa8ncia de lesions mortals infligides pels suposats explosius pl\xc3\xa0stics del Vi\xe1\xbb\x87t C\xe1\xbb\x99ng; com a conseq\xc3\xbc\xc3\xa8ncia d'aquestes declaracions, va ser empresonat._NEWLINE_Di\xe1\xbb\x87m mai va deixar d'estar conven\xc3\xa7ut de la veracitat del seu relat de l'incident i va ordenar que els cossos de les v\xc3\xadctimes fossin enterrats sense dur a terme cap aut\xc3\xb2psia. Th\xc3\xadch Qu\xe1\xba\xa3ng \xc4\x90\xe1\xbb\xa9c va passar tota la nit pels carrers de Hu\xe1\xba\xbf amb un altaveu, acusant al govern de disparar contra els manifestants. L'ambaixador dels Estats Units Frederick Nolting va intentar repartir la responsabilitat i va declarar que totes les parts eren responsables: els manifestants per tractar de capturar l'emissora de r\xc3\xa0dio; el govern per desplegar l'ex\xc3\xa8rcit que, m\xc3\xa9s tard, va obrir foc; i els \xc2\xabagitadors\xc2\xbb per llan\xc3\xa7ar els explosius. M\xc3\xa9s tard, despr\xc3\xa9s que el govern ignor\xc3\xa9s aquesta versi\xc3\xb3 i es negu\xc3\xa9s a assenyalar responsabilitats, Nolting va anomenar aquestes accions \xc2\xabobjectives, precises i justes\xc2\xbb.\n_START_SECTION_\nReacci\xc3\xb3 i protestes budistes\n_START_PARAGRAPH_\nA les 11 del mat\xc3\xad del 9 de maig, Dang Sy va anunciar a prop de vuit-cents joves manifestants budistes que els \xc2\xabopositors agitadors\xc2\xbb havien for\xc3\xa7at les tropes a prendre mesures severes per mantenir l'ordre enfront de l'agitaci\xc3\xb3 del Vi\xe1\xbb\x87t C\xe1\xbb\x99ng. Els protestants van mostrar la seva ira davant una explicaci\xc3\xb3 tan improbable duent a terme una manifestaci\xc3\xb3 prop del barri antic de Hu\xe1\xba\xbf, cantant consignes anticat\xc3\xb2liques i en contra de Di\xe1\xbb\x87m. La contramanifestaci\xc3\xb3 organitzada pel govern per condemnar l'\xc2\xabacte terrorista del Vi\xe1\xbb\x87t C\xe1\xbb\x99ng\xc2\xbb, liderada pel germ\xc3\xa0 de Di\xe1\xbb\x87m i tamb\xc3\xa9 pol\xc3\xadtic Ng\xc3\xb4 \xc3\x90\xc3\xacnh Nhu, gaireb\xc3\xa9 no va tenir seguiment._NEWLINE_Th\xc3\xadch Qu\xe1\xba\xa3ng \xc4\x90\xe1\xbb\xa9c, que havia viatjat per tot el pa\xc3\xads protestant contra la desigualtat religiosa i la prohibici\xc3\xb3 de les banderes, va comen\xc3\xa7ar a reunir budistes al centre del Vietnam: els va convocar per assistir a un funeral p\xc3\xbablic massiu per les v\xc3\xadctimes de Hu\xe1\xba\xbf, previst pel 10 de maig. Un espectacle tan carregat d'emoci\xc3\xb3 previsiblement hauria atret milers d'espectadors i pressionat el r\xc3\xa8gim de Di\xe1\xbb\x87m a concedir reformes, per la qual cosa el govern va anunciar un toc de queda i va posar tot el personal armat de gu\xc3\xa0rdia nit i dia per tal d'\xc2\xabevitar la infiltraci\xc3\xb3 del VC\xc2\xbb. Es va evitar un enfrontament gr\xc3\xa0cies al fet que Th\xc3\xadch Tr\xc3\xad Qu\xe1\xba\xa3ng va persuadir a la poblaci\xc3\xb3 de deposar les seves banderes i consignes i obeir el toc de queda a les nou del vespre. L'endem\xc3\xa0, la tensi\xc3\xb3 va incrementar novament quan una multitud que ratllava els sis mil budistes va assistir a la pagoda T\xe1\xbb\xab \xc4\x90\xc3\xa0m pels funerals i una s\xc3\xa8rie de reunions. Dang Sy hi era present amb tropes de l'ex\xc3\xa8rcit i policia armada. A l'esdeveniment hi van prevaldre les consignes i discursos que demandaven igualtat religiosa i emanaven sentiments antigovernamentals. Th\xc3\xadch Qu\xe1\xba\xa3ng \xc4\x90\xe1\xbb\xa9c va fer una crida als budistes per usar la lluita sense armes i seguir els principis de Gandhi amb les seg\xc3\xbcents paraules: \xc2\xabno carregueu armes: estigueu preparats per morir [\xe2\x80\xa6] seguiu les pol\xc3\xadtiques de Gandhi\xc2\xbb. Despr\xc3\xa9s que Dang Sy repet\xc3\xads les crides de compensaci\xc3\xb3 budistes i express\xc3\xa9s el seu pesar per les v\xc3\xadctimes, la reuni\xc3\xb3 es va dissoldre sense viol\xc3\xa8ncia.\n_START_SECTION_\nJudici\n_START_PARAGRAPH_\nDespr\xc3\xa9s de la caiguda del r\xc3\xa8gim de Di\xe1\xbb\x87m en un cop l'1 de novembre de 1963, Dang Sy es va enfrontar a un judici celebrat sota el govern liderat per Nguy\xe1\xbb\x85n Kh\xc3\xa1nh. Algunes de les acusacions consistien en qu\xc3\xa8 els homes de Dang Sy havien disparat contra la multitud i aixafat les v\xc3\xadctimes amb tancs blindats, o que les granades havien estat llan\xc3\xa7ades sota les seves ordres i havien causat les morts. Dang Sy va revelar posteriorment que l'arquebisbe Th\xe1\xbb\xa5c li havia ordenat personalment disparar contra els budistes, per\xc3\xb2 es va negar a testificar contra el mateix Th\xe1\xbb\xa5c, qui llavors estava vivint en l'exili a Roma. Dang Sy va ser condemnat a cadena perp\xc3\xa8tua i se li va ordenar que compens\xc3\xa9s a les fam\xc3\xadlies de les v\xc3\xadctimes. El seu advocat va al\xc2\xb7legar que el tribunal no havia estat capa\xc3\xa7 d'establir la naturalesa i font de les explosions letals. El ministre de Defensa, el general cat\xc3\xb2lic Tr\xe1\xba\xa7n Thi\xe1\xbb\x87n Khi\xc3\xaam \xe2\x80\x93general cat\xc3\xb2lic que havia ajudat Nguy\xe1\xbb\x85n Kh\xc3\xa1nh en el seu cop de gener de 1964\xe2\x80\x93 va sostenir m\xc3\xa9s tard que Kh\xc3\xa1nh havia preparat el judici per obtenir el suport de Th\xc3\xadch Qu\xe1\xba\xa3ng \xc4\x90\xe1\xbb\xa9c, i va alliberar Sy de la pres\xc3\xb3; va emigrar als Estats Units. El diari cat\xc3\xb2lic amb base a Saigon Hoa Binh va publicar el 1970 un article que afirmava que agents de la CIA van usar un nou explosiu secret per fomentar problemes pel r\xc3\xa8gim de Di\xe1\xbb\x87m, que tenia unes deteriorades relacions amb els Estats Units."